飲致用神麴酒三十韻
作者：元稹
朝代：唐

paragraphs: 七月調神麴，三春釀綠醽。
雕鐫荆玉盞，烘透內丘缾。
試滴盤心露，疑添案上螢。
滿尊凝止水，祝地落繁星。
翻陋瓊漿濁，唯聞石髓馨。
冰壺通角簟，金鏡徹雲屏。
雪暎煙光薄，霜涵霽色泠。
蚌珠懸皎皛，桂魄倒瀴溟。
晝灑蟬將飲，宵揮鶴誤聆。
琉璃驚太白，鍾乳訝微青。
詎敢辭濡首，幷憐可鑒形。
行當遣俗累，便得造禪扃。
何憚說千日，甘從過百齡。
但令長泛蟻，無復恨漂萍。
膽壯還增氣，機忘反自冥。
甕眠思畢卓，糟籍憶劉伶。
髣髴中聖日，希夷夾大庭。
眼前須底物，座右任他銘。
刮骨都無痛，如泥未擬停。
殘觴猶漠漠，華燭已熒熒。
真性臨時見，狂歌半睡聽。
喧闐爭意氣，調笑學娉婷。
酩酊焉知極，羇離忽暫寧。
雞聲催欲曙，蟾影照初醒。
咽絕鵑啼竹，蕭撩雁去汀。
遙城傳漏箭，鄉寺響風鈴。
楚澤一爲梗，堯階屢變蓂。
醉荒非獨此，愁夢幾曾經。
每恥窮途哭，今那客淚零。
感君澄醴酒，不遣渭和涇。